Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 663/13/5511	Žilina, 29.1.2015
EEČ : 2-43-244-2015

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 1 písmeno b/, odsek 3 písmeno a/ Trestného zákona

Rozhodol: 	prokurátorka Okresnej prokuratúry Žilina
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žilina zo dňa 8.11.2013, spisová značka 2 Pv 663/13/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
ktoré bolo vedené proti obvinenej na tom skutkovom základe, že 
	ako matka XXXXX, nar. XXXXX, v druhom polroku školského roka 2012/2013, kedy bola XXXXX žiačkou 7. ročníka Základnej školy, XXXXX, nezabezpečila jej riadnu dochádzku do školy v rámci povinnej školskej dochádzky, a to napriek viacerým upozorneniam zo strany školy, ako i napriek tomu, že už v školských rokoch 2010/2011 a 2011/2012 mala jej dcéra XXXXX problémy so školskou dochádzkou a so správaním v škole, čo XXXXX riešila umiestnením dcéry do Diagnostického centra v XXXXX v roku 2011 a v roku 2012, pričom za neospravedlnenú absenciu svojej dcéry bola XXXXX v roku 2012 dvakrát postihnutá za spáchanie priestupku na úseku školstva a výchovy mládeže, no i napriek tomu jej opatrenia, aby dcéra XXXXX riadne navštevovala školu v druhom polroku školského roka 2012/2013 - opakované dohováranie dcére, nepravidelné riešenie dochádzky jej dcéry so školou, boli nedostatočné,  v dôsledku čoho XXXXX v druhom polroku školského roka 2012/2013 od 01.02.2013 do 28.06.2013 vymeškala bez ospravedlnenia 222 vyučovacích hodín. 

Uznesením prokurátora Okresnej prokuratúry Žilina zo dňa 8.11.2013, spisová značka 2 Pv 663/13/5511, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením Okresnej prokuratúry v Žiline 2Pv 663/13/5511-3 zo dňa 08.11.2013 bolo podľa § 216 ods. 1 Trestného poriadku podmienečne zastavené trestné stíhanie obvinenej XXXXX, ktorá bola trestne stíhaná pre prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Trestného zákona.
Podľa § 216 ods. 2 Trestného poriadku bola obvinenej XXXXX určená skúšobná doba v trvaní 12 mesiacov.
Uznesenie o podmienečnom zastavení trestného stíhania nadobudlo právoplatnosť dňa 10.12.2013, kedy začala obvinenej XXXXX plynúť skúšobná doba. 
Skúšobná doba obvinenej uplynula dňa 10.12.2014.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Po uplynutí skúšobnej doby bol vyžiadaný odpis registra trestov obvinenej XXXXX, správy k osobe obvinenej z Obvodného oddelenia PZ Žilina - západ, Okresného úradu XXXXX, Mestského úradu XXXXX a zároveň bola k osobe obvinenej XXXXX vykonaná lustrácia na Okresnej prokuratúre v Žiline.

Zo zabezpečených správ bolo zistené, že obvinená XXXXX sa počas skúšobnej doby podmienečného zastavenia trestného stíhania nedopustila žiadneho trestného činu, ani priestupku. 

	Vzhľadom na zistené skutočnosti je možné konštatovať, že obvinená XXXXX splnila podmienky pre rozhodnutie o osvedčení sa v skúšobnej dobe podmienečného zastavenia trestného stíhania v zmysle ustanovenia § 217 ods. 1 Trestného poriadku.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka